《赠王同野阃史归建三十韵》
明代·林弼

圣理济夷夏，边陲重镇绥。藩臣分节出，佐政辟文帷。

君拔千人杰，民瞻一郡师。汾河遗泽在，滕阁逸才推。

子佩锵经席，王章肃奠仪。堂鳣嘉瑞兆，阃鹗荐书驰。

简量称三语，清名慕四知。济时行贾策，论事迈萧规。

烽燧犹南国，风云渺北墀。登楼粲空赋，入幕超能诗。

退食欣多暇，忘机慰所思。凉薰榕下榻，长日竹间棋。

细藻流清泮，香蕖泛绿池。应劳书牍尾，未许撤皋比。

江左陈琳檄，淮西韩愈碑。文章长叙论，赞画足匡裨。

已喜才堪试，何惭位尚卑。骅骝霄汉步，松柏栋梁姿。

天地心如铁，风尘鬓未丝。弹冠差可庆，结袜讵云痴。

云树连同野，家山近武夷。蕉书频日报，兰棹及秋移。

椿绿霜中干，槐青雨后枝。韦编课儿诵，綵袖奉亲嬉。

至乐皆人愿，微名祇自縻。朋簪资丽泽，客袂忍分岐。

荔熟丹砂颗，醪香碧玉卮。离忧从马上，言赠且江湄。

瑞世凤麟睹，清班鹓鹭期。行哉须努力，千古志皋夔。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。